ORDE do 10 de xuño de 2011 pola que se establecen as bases reguladoras e se procede á convocatoria para a concesión, en réxime de concorrencia competitiva, das axudas para estudos náutico e marítimo-pesqueiros dependentes da Consellería do Mar, durante o curso académico 2010-2011, como unha actividade elixible dentro do marco do Programa operativo Fondo Social Europeo Galicia 2007-2013.
Consellería do Mar — III. Outras disposicións — 22/06/2011

O Real decreto 4189/1982, do 29 de decembro, ao abeiro das normas constitucionais, estatutarias e legais correspondentes, traspasa á Comunidade Autónoma de Galicia funcións e servizos da Administración do Estado en materia de ensinanzas profesionais náutico-pesqueiras.
O Decreto 312/2009, do 28 de maio, polo que se establece a estrutura orgánica da Consellería do Mar, atribúe á Dirección Xeral de Desenvolvemento Pesqueiro a ordenación, dirección e coordinación das atribucións que ten asumidas a consellería en materia de ensino náutico-pesqueiro.
Co obxecto de fomentar e potenciar a formación da poboación mariñeira, é necesario artellar as accións que faciliten o acceso á formación náutico e marítimo-pesqueira, con especial incidencia na formación permanente de adultos e ciclos formativos de grao medio e superior. Neste sentido, é fundamental a dotación de axudas ao transporte e residencia.
Polo exposto a Consellería do Mar, facendo uso das competencias que lle confire o artigo 34.6 da Lei 1/1983, do 22 de febreiro, de normas reguladoras da Xunta de Galicia e da súa Presidencia,
Artigo 1. Obxecto.
O obxecto desta orde é o de convocar axudas para os alumnos/as que cursen estudos de formación náutico e marítimo pesqueira nos centros docentes dependentes da Consellería do Mar, en réxime de concorrencia competitiva.
Os estudos para os que se poderán solicitar axudas no curso académico 2010/2011, son os seguintes:
1. Marítimo-pesqueiros:
– Ciclos formativos de grao medio e superior de formación profesional específica da familia profesional marítimo-pesqueira.
2. Náutico-pesqueiros:
– Capitán de pesca, patrón costeiro polivalente e patrón local de pesca.
Artigo 2. Beneficiarios.
Poderán ser beneficiarios das axudas reguladas nesta orde todos os alumnos/as que cursen os estudos sinalados no artigo 1 nos centros docentes dependentes da Consellería do Mar, e que reúnan os seguintes requisitos:
– Ser cidadáns de calquera país da Unión Europea, ou estranxeiros que acrediten a residencia ou estean dentro dun programa de cooperación internacional.
– Estar matriculado no período académico 2010/2011 nun curso completo dos recollidos no artigo 1.
– Reunir os requisitos académicos exixidos polo ordenamento xurídico vixente, non podendo solicitar a axuda, o alumno repetidor, entendendo como tal ao alumno que non se poida matricular no segundo curso por non ter superada a porcentaxe exixida nos módulos nos que estivera matriculado o curso anterior.
– Non se poderá gozar de axuda durante máis anos dos establecidos no plan de estudos.
– Non estar en posesión de título académico superior. Cando o beneficiario obxecto desta axuda, estea en posesión dun título que sexa dun nivel ou grao inferior ao dos estudos que pretende realizar ou que estes estudos constitúan unha especialización dos xa realizados, si terá dereito a solicitar a axuda.
Artigo 3. Crédito orzamentario destinado a estas axudas.
1. A tramitación destas axudas farase con cargo á aplicación orzamentaria 14.04.422K.480.0, por un importe global máximo de 49.311 euros dos orzamentos xerais da Comunidade Autónoma de Galicia para 2011.
2. As axudas reguladas nesta orde considérase unha «actividade elixible» dentro do marco do Programa Operativo Fondo Social Europeo Galicia 2007-2013 cunha porcentaxe de oitenta por cento (80%) polo Fondo Social Europeo, no marco do Programa Operativo FSE Galicia 2007-2013, eixe 3, tema prioritario 72.
Artigo 4. Clases e contía das axudas correspondentes ao curso académico 2010/2011.
As axudas poderán ter os seguintes compoñentes:
1. Axuda para transporte, entendendo como tal os gastos determinados por razón da distancia entre o domicilio familiar do bolseiro/a e o centro docente.
2. Axudas para gastos derivados da residencia fóra do domicilio familiar e durante o curso escolar, dos alumnos/as que cursen estudos nos centros de Ribeira e A Illa de Arousa, sempre que reúnan os requisitos exixidos nesta orde.
Artigo 5. Axudas para transporte.
As axudas por razón da distancia no transporte diversificaranse na súa contía conforme a seguinte escala:
– Dentro dun raio de 4 km: 63 euros.
– De 5,00 a 10,00 km 140 euros.
– Máis de 10,00 ata 30,00 km: 250 euros.
– Máis de 30,00 ata 50,00 km: 500 euros.
– Máis de 50,00 km: 620 euros.
En ningún caso serán compatibles as axudas para transporte coa axuda de residencia.
Artigo 6. Axudas para gastos de residencia dos alumnos que cursen estudos nos centros de Ribeira e a Illa de Arousa.
Para a adxudicación de axudas para gastos derivados por residencia do alumno/a fóra do domicilio familiar, requirirase que o solicitante acredite a imposibilidade de trasladarse ao seu domicilio diariamente, en razón da distancia e tempo investido, que se estimará cando polos medios habituais de transporte público en cada un dos traxectos se invista máis 60 minutos, ou por razón de incapacidade física do solicitante. O alumno/a deberá xustificar a residencia fóra do domicilio familiar habitual mediante algún documento oficial, contrato de aluguer, declaración xurada con indicación do novo domicilio, etc.
A contía máxima das axudas por razón de residencia fóra do domicilio familiar acadará un máximo de 1.500 euros.
Artigo 7. Solicitudes.
Todos os alumnos/as que reúnan os requisitos anteriores e desexen optar ás axudas reguladas nesta orde, deberán presentar a seguinte documentación:
1. Solicitude de axuda segundo o modelo que se recolle no anexo I desta orde.
2. Certificación expedida pola entidade bancaria, na que consten os datos da entidade e o código da conta na que o beneficiario desexa se lle faga efectivo o pagamento. Nesta conta o beneficiario deberá figurar como titular.
3. Declaración do conxunto de todas as axudas solicitadas ou concedidas, para esta mesma finalidade, das distintas administracións públicas competentes para o curso 2010/2011, de acordo co establecido no artigo 11.d da Lei 9/2007, do 13 de xuño, de subvencións de Galicia, segundo o modelo que recolle o anexo II.
4. Copia do DNI do/a solicitante e demais membros da unidade familia, no caso de non autorizar a consulta no Sistema de Verificación de Datos do Ministerio de Presidencia, segundo o Decreto 255/2008, do 23 de outubro (DOG do 13 de novembro de 2008) e a Orde do 7 de xullo de 2009, que o desenvolve (DOG do 10 de xullo).
5. Certificado de estudos, se fose o caso.
6. Certificado de ter formalizada a matrícula.
7. Certificado de empadroamento e residencia habitual expedido polo concello, e referido ao tempo de realización do curso 2010/2011, no caso de non autorizar a consulta no Sistema de Verificación de Datos do Ministerio de Presidencia da Xunta de Galicia, segundo o Decreto 255/2008, do 23 de outubro (DOG do 13 de novembro de 2008) e a Orde do 7 de xullo de 2009, que o desenvolve (DOG do 10 de xullo).
8. Fotocopia completa das declaracións polo Imposto sobre a Renda das Persoas Físicas dos compoñentes que integran a unidade familiar e que teñan a obriga de realizala, correspondentes ao ano 2009, ou certificado da Axencia Estatal de Administración Tributaria de non tela presentado.
9. De non achegar a fotocopia compulsada da declaración da renda de todos os membros con obriga de realizala ou certificado de non tela presentada, outorgarase 0 puntos por esta epígrafe, e terá que presentar unha declaración responsable de non superar o límite establecido no artigo 9.2 co obxecto de poder ser tido en conta para adxudicación das axudas.
10. Cando un alumno/a teña presentado no centro, e para este curso, algún dos documentos requiridos para a formalización da solicitude, quedará exento de repetilo.
Artigo 8. Prazos e lugar de presentación de solicitudes.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
As solicitudes presentaranse nas secretarías dos centros de ensino e irán dirixidas aos directores/as dos centros onde o solicitante curse os seus estudos durante o curso académico 2010/2011.
Así mesmo, as solicitudes poderán presentarse nas xefaturas territoriais da Consellería do Mar, ou na oficina de rexistro único e de información administrativa da Xunta de Galicia, ou por calquera das formas establecidas no artigo 38.4 da Lei 30/1992, de réxime xurídico das administracións públicas e do procedemento administrativo común.
Artigo 9. Criterios de adxudicación das axudas.
1. A adxudicación das axudas farase segundo un baremo no que se terán en conta os seguintes conceptos: renda familiar, rendemento académico e outras circunstancias familiares, tal e como se deduce dos seguintes puntos deste precepto.
2. A puntuación resultante de sumar estes conceptos será a que determine a orde de adxudicación, tendo en conta que non terán dereito á percepción de axuda ao abeiro desta orde os solicitantes que superen o limite de 18.000,01 euros da renda per cápita establecida segundo o punto 5.b) deste artigo.
3. No caso de que os solicitantes obtiveran o mesmo coeficiente, terán preferencia os que acrediten documentalmente unha relación persoal ou familiar directa co sector, e dentro destes, terán preferencia os de menor renda familiar.
4. Aos alumnos/as que cursen unha titulación cuxa duración sexa inferior a do curso académico, adxudicaráselle unha axuda proporcional á duración dos estudos que realice.
5. Baremo.
a) Rendemento académico do último curso realizado.
– Nota media de sobresaliente: 4 puntos.
– Nota media de notable: 3 puntos.
– Nota media de ben: 2 puntos.
– Nota media de suficiente: 1 punto.
– Nota media de insuficiente: 0 puntos.
Nas ensinanzas nas que existan cualificacións globais por curso, aplicarase o baremo directamente. Cando a cualificación se faga por cada unha das materias cursadas, obterase a nota media de todas e despois aplicarase o baremo.
Nos ciclos formativos, onde as cualificacións se fan de 1 a 10, seguiranse as equivalencias que a continuación sinalamos:
– 9-10: sobresaliente.
– 7-8: notable.
– 6: ben.
– 5: suficiente, apto, validado.
– 3-4: insuficiente.
b) Renda familiar per cápita.
b.1) A renda familiar per cápita é a cantidade que determina a porcentaxe e os límites da axuda a partir das táboas de baremación. O seu importe é o coeficiente de dividir a renda da unidade familiar correspondente ao ano 2009 por todos os membros da dita unidade.
b.2) Para a determinación da renda familiar sumarase o importe íntegro das retribucións en concepto de rendementos de traballo obtidos durante o exercicio 2009 por todos os membros da unidade familiar.
b.3) Membros computables.
Considéranse membros da unidade familiar, os pais, os irmáns solteiros menores de vinte e cinco anos que convivan no domicilio familiar ou os de maior idade, cando se trate de diminuídos físicos, psíquicos ou sensoriais, así como os ascendentes dos pais que xustifiquen a súa residencia no mesmo domicilio familiar a través do certificado municipal de empadroamento.
No caso de solicitantes que constitúan unidades familiares independentes, tamén se consideran membros computables o cónxuxe ou, se é o caso, a persoa a que estea unido por análoga relación, así como os fillos si os houber e que convivan no mesmo domicilio.
b.4) No caso de divorcio ou separación legal dos pais non se considerará membro computable quen non conviva co/a solicitante.
b.5) Nos casos no que o solicitante alegue a súa emancipación ou independencia familiar e económica, calquera que sexa o seu estado civil, deberá acreditar fidedignamente que conta cos medios económicos propios suficientes que permitan a dita independencia así como a titularidade ou o aluguer do seu domicilio habitual. No caso contrario, entenderase non probada a independencia, polo que, para o cálculo de renda e patrimonio familiar para efectos de bolsa, computaranse os ingresos correspondentes aos membros computables da familia a que se refire o punto b.3).
b.6) Ao cociente da renda familiar computada entre o número de membros da unidade familiar, adxudicaráselle a seguinte puntuación:
– Ata 6.000 euros: 7 puntos.
– De 6.000,01 ata 9.500 euros 5 puntos.
– De 9.500,01 ata 13.000 euros 3 puntos.
– De 13.000,01 ata 15.000 euros 1 punto.
– De 15.000,01 ata 18.000 euros 0 puntos.
A partir de 18.000,01 euros non tería dereito á percepción de axuda ao abeiro desta orde.
c) Circunstancias familiares.
c.1) Aos solicitantes que teñan irmáns cursando estudos de bacharelato, formación profesional específica, ou universitarios, fóra da súa residencia habitual, engadiránselle 2 puntos polo primeiro, e 1 punto máis por cada un dos seguintes.
c.2) Aos aspirantes en condición de orfandade, 2 puntos.
c.3) Aos aspirantes membros de familia numerosa de 1.ª clase, 1 punto; de 2.ª clase e honra, 2 puntos.
c.4) Aos aspirantes que teñan algún membro da unidade familiar en estado de enfermidade permanente ou con discapacidade, 2 puntos.
Todos os puntos referentes ás circunstancias familiares deberán xustificarse documentalmente.
Artigo 10. Comisión de selección e seguimento das axudas.
1. Para o estudo das solicitudes presentadas e selección dos bolseiros/as, constituirase en cada centro unha comisión de selección e seguimento das axudas coa seguinte composición:
Presidente: o xefe/a territorial correspondente, ou persoa en quen delegue.
Secretario: o secretario/a do centro, que actuará como secretario da comisión.
Vogais:
O director/a do centro.
O xefe/a de estudos do centro.
O xefe/a de servizo de Ensino e Titulacións Náutico-Pesqueiras.
Das reunións que tiveron lugar pola comisión a que se refire o punto anterior, levantarase acta que será remitida á Dirección Xeral de Desenvolvemento Pesqueiro.
Artigo 11. Procedemento de adxudicación.
1. Rematado o prazo de presentación de solicitudes, as secretarías dos centros disporán dun prazo de 15 días para confeccionar o expediente económico do gasto e remitilo ao Servizo de Ensino e Titulacións Náutico-Pesqueiras.
Unha vez recibidos no servizo os expedientes económicos de todos os centros e comprobado o orzamento asignado ás axudas, a Dirección Xeral de Desenvolvemento Pesqueiro poderá establecer as contías provisionais co fin de axustar os expedientes económicos ao crédito dispoñible.
2. A Comisión de Selección e Seguimento (en adiante a comisión), rematado o prazo de presentación de solicitudes, reunirase e comprobará que todas as solicitudes reúnen os requisitos establecidos nesta orde para elaborar a listaxe provisional, na que figurará a relación de beneficiarios que reúnen as condicións exixidas, xunto co importe asignado, e de excluídos, con expresa mención motivada da causa da súa denegación.
3. Publicada a relación provisional de beneficiarios no taboleiro de anuncios do centro, e nas xefaturas territoriais da Consellería do Mar do seu ámbito, os/as solicitantes terán un prazo de 10 días hábiles para presentar as alegacións que consideren oportunas.
4. Transcorrido o dito prazo, a comisión reunirase de novo para resolver as alegacións presentadas, de ser o caso, e elaborar a proposta de resolución, que será remitida á Dirección Xeral de Desenvolvemento Pesqueiro.
Artigo 12. Resolución.
1. A directora xeral, por proposta da comisión, resolverá por delegación expresa da conselleira do Mar, a listaxe definitiva de adxudicatarios/as. Estas listaxes publicaranse no taboleiro de anuncios dos centros docentes respectivos e nas xefaturas territoriais da conselleira do Mar correspondentes ao ámbito de cada centro, conferindo aos interesados un prazo de 10 días para que acepten a axuda, transcorrido o cal sen producirse manifestación expresa, considerarase tacitamente aceptada, segundo dispón o artigo 21.5.º da Lei de subvencións de Galicia.
Artigo 13. Pagamento das axudas.
1. Os pagamentos faranse dunha soa vez polo importe concedido a través da conta bancaria aberta a nome do beneficiario, unha vez rematado o curso para o que se solicitou a axuda, e logo de certificación do centro de que os alumnos/as beneficiarios non causaron baixa, asistiron regularmente ás clases e presentáronse ao exame final.
2. Xunto coa mencionada certificación, deberase acompañar unha declaración de cada un dos beneficiarios manifestando que non percibiu nin está pendente de percibir outra subvención ou axuda para a mesma finalidade procedentes de calquera outra Administración ou ente público.
Artigo 14. Duración do procedemento.
O prazo máximo para ditar a resolución da concesión das axudas será de 6 meses contados desde a publicación desta orde no DOG. De non mediar resolución expresa no dito prazo, as solicitudes deberán entenderse desestimadas.
Artigo 15. Concorrencia con outras axudas.
O gozo dalgunha das axudas reguladas nesta orde é incompatible co desfrute de calquera outra subvención ou axuda para a mesma finalidade e dentro do mesmo período temporal, procedentes de calquera outra Administración ou ente público.
Artigo 16. Obrigas dos beneficiarios.
1. O/a beneficiario/a está obrigado/a ao reintegro total ou parcial da axuda no suposto de incumprimento das condicións establecidas para a súa concesión.
2. Como beneficiario dunha axuda, que se tramita como gasto financiable para levar a cabo unha actividade elixible dentro do marco do «Programa Operativo Fondo Social Europeo Galicia 2007-2013», deberá cumprir as obrigas de información e publicidade comunitaria establecidas nos artigos 8 e 9 do Regulamento (CE) n.º 1828/2006, do 8 de decembro, da Comisión, e no artigo 1, puntos 1) e 2) do Regulamento (CE) n.º 846/2009, do 1 de setembro, da Comisión.
3. Ademais, está obrigado/a a facilitar toda a información que lle sexa requirida polo órgano xestor, pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
4. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
5. A falsidade dos datos ou falsificación de documentos que se presenten, calquera que sexa o momento no que se demostre a inexactitude, terá como consecuencia a perda de todos os dereitos dos/as solicitantes que incorran nesta situación e, polo tanto, deberán proceder á devolución total da cantidade percibida, máis os correspondentes xuros de demora, ademais das responsabilidades a que houber lugar, logo da apertura do correspondente expediente.
6. Procederá o reintegro da axuda nos supostos sinalados no título II, da Lei 9/2007, do 13 de xuño, de subvencións de Galicia.
Artigo 17. Consentimentos e autorizacións.
1. A presentación da solicitude implica o coñecemento e a aceptación destas bases reguladoras e da orde de convocatoria e, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante consentirá expresamente a inclusión e publicidade dos datos relevantes referidos á bolsa concedida, así como ás sancións impostas, nos devanditos rexistros, feito que terá lugar agás nos supostos legalmente establecidos.
2. A concesión desta axuda supón a súa aceptación a ser incluído na lista pública de beneficiarios prevista nos artigos 6 e 7.2 d) do Regulamento (CE) n.º 1828/2006, do 8 de decembro, da Comisión.
3. De conformidade co artigo 13.4 da Lei 4/2006, do 30 de xuño, de transparencia e de boas prácticas na Administración pública galega, a Consellería do Mar publicará na súa páxina web oficial a relación dos beneficiarios/as e o importe das bolsas concedidas, polo que a presentación da solicitude leva implícita a autorización para o tratamento necesario dos datos dos beneficiarios/as e da súa publicación na citada páxina.
Artigo 18. Réxime de reclamacións e recursos.
1. As resolucións, expresas ou presuntas, que recaian ao abeiro desta orde porán fin á vía administrativa e contra elas poderase interpoñer recurso potestativo de reposición perante a Consellería do Mar no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel no que se produza o acto presunto, segundo os casos.
2. Así mesmo, tamén se poderá interpoñer directamente recurso contencioso-administrativo perante os órganos desta xurisdición no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel no que se produza o acto presunto. Todo iso sen prexuízo de que os interesados poidan exercitar calquera outro que consideren procedente.
Disposición adicional primeira.
A Consellería do Mar publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario ao que se imputan, cantidade concedida e finalidade da subvención.
Disposición adicional segunda.
En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o seu Regulamento e nos preceptos básicos da Lei 38/2003, do 17 de novembro, xeral de subvencións e os do seu regulamento de execución.
Por ser unha actividade financiable e elixible dentro do marco do Programa Operativo Fondo Social Europeo Galicia 2007-2013, está suxeito ao Regulamento (CE) n.º 846/2009, da Comisión, do 1 de setembro de 2009, que modifica o Regulamento (CE) n.º 1828/2006, polo que se fixan normas de desenvolvemento para o Regulamento (CE) n.º 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e o Regulamento (CE) n.º 1080/2006 do Parlamento Europeo e do Consello, relativo ao Fondo Europeo de Desenvolvemento Rexional, (DOUE 23.09.2009, L 250).
Disposición derradeira primeira.
Facúltase a Dirección Xeral de Desenvolvemento Pesqueiro para ditar, no ámbito das súas competencias, as resolucións necesarias para o mellor cumprimento desta orde.
Disposición derradeira segunda.
Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 10 de xuño de 2011.